**KORISTNE INFORMACIJE S PODROČJA ZAGOTAVLJANJA SLEDLJIVOSTI merilnih rezultatov**

**V SLOVENIJI**

1. **Kako je zagotovljena sledljivost merilnih rezultatov v Sloveniji?**

[Merilno sledljivost](http://mirs.arhiv-spletisc.gov.si/si/novinarsko_sredisce/slovar_pogostih_izrazov/index.html) merilnih rezultatov v Sloveniji zagotavlja Urad RS za meroslovje ter za izbrana področja z njegove strani priznani nosilci [nacionalnih etalonov](http://mirs.arhiv-spletisc.gov.si/si/delovna_podrocja/nacionalni_meroslovni_sistem/sistem_nacionalnih_etalonov/index.html).  
Merilna sledljivost je zagotovljena preko sledljivih kalibracij nacionalnih etalonov v tujini ter v nekaterih primerih s primarno realizacijo etalonov, skladno z definicijo veličine po [mednarodnem sistemu merskih enot SI](http://www.bipm.org/en/measurement-units/). Na področjih množine snovi je sledljivost meritev zagotovljena z uporabo mednarodno priznanih certificiranih referenčnih materialov (CRM) ter v nekaterih primerih prav tako z ustrezno primarno realizacijo.

Najboljše merilne zmogljivosti v Sloveniji se redno preverjajo z udeležbo Urada RS za meroslovje in priznanih nosilcev nacionalnih etalonov v mednarodnih primerjavah. Rezultati mednarodnih primerjav na najvišjem nivoju so dostopni preko [KCDB](http://kcdb.bipm.org/AppendixB/KCDB_ApB_search_result.asp?search=1&met_idy=0&bra_idy=0&cmt_idy=0&ett_idy_org=0&epo_idy=0&cou_cod=SI)podatkovne baze.

1. **Kje najdem podatke o najboljših kalibracijskih in merilnih zmogljivostih v Sloveniji?**

Najboljše kalibracijske in merilne zmogljivosti v Sloveniji zagotavlja Urad RS za meroslovje in z njegove strani priznani nosilci nacionalnih etalonov. Vse zmogljivosti so akreditirane in jih najdete v desnem bloku pod Storitvami.

Najboljše kalibracijske in merilne zmogljivosti nacionalnega meroslovnega sistema pa so objavljene tudi v mednarodni podatkovni bazi[KCDB,](http://kcdb.bipm.org/appendixC/default.asp) ki jo vzdržuje Mednarodni urad za uteži in mere (BIPM). Povezave na posamezne zmogljivosti po področjih najdete pod naslovom Kalibracijske in merilne zmogljivosti (CMC) v podatkovni bazi BIPM za vsako področje posebej.

Poleg Urada RS za meroslovje in priznanih nosilcev nacionalnih etalonov pa je v Sloveniji že veliko kalibracijskih laboratorijev, ki so akreditirani pri domačem akreditacijskem organu Slovenski akreditaciji (SA) in v nekaterih primerih tudi pri tujih akreditacijskih organih. To omogoča uporabnikom kalibracij, da si zagotovijo sledljivost svojih meritev preko akreditiranih laboratorijev na mednarodno raven.

1. **Kako poteka razvoj najboljših merilnih zmogljivosti in kako lahko pri tem sodelujemo uporabniki?**

Svoje merilne zmogljivosti samostojno in neodvisno na svojih področjih razvijajo Urad RS za meroslovje in priznani nosilci nacionalnih etalonov preko nacionalnih razvojno-raziskovalnih programov, nacionalnih projektov in/ali iz lastnih sredstev. Poleg tega pa se pomemben del razvoja najboljših merilnih zmogljivosti odvija preko evropskih raziskav (EMRP 2007-2013, EMPIR 2014-2020 in predvidenem nasledniku EMP 2021-2028). Raziskave tu potekajo v konzorcijih z drugimi evropskimi nacionalnimi meroslovnimi inštituti ter zunanjimi partnerji. Tu se lahko k raziskavam pridružijo vsa slovenska podjetja in ustanove, katerih raziskovalno delo in 25 % režijskih stroškov bo v celoti pokrito iz evropskih sredstev. Vsi zainteresirani lahko dobijo več informacij pri koordinatorju sodelovanja v EMPIR/EMP dr. Radu Lapuhu, T: 01 244 2724, E: rado.lapuh@gov.si